**TIETOA ASUNTOASIOISTA

1. SÄHKÖSOPIMUS**

Joihinkin asuntoihin pitää tehdä oma sähkösopimus ja toisiin asuntoihin sähkö kuuluu vuokran hintaan tai laskutetaan sinulta erikseen. Kun sähkö laskutetaan erikseen, saattaa vuokranantaja tarkistaa kulutuksen tietyin väliajoin ja laskuttaa ylimenevältä osalta tasausmaksun. Tämä on sovittu sopimuksen tekohetkellä ja se on kirjattuna vuokrasopimukseesi.
Sähkönkulutukseen vaikuttaa moni asia, mm. lämmitysmuoto, veden käyttö, perheen koko, asunnon kunto, saunominen ja ruuanlaitto.

Suomessa voit tehdä erilaisia sähkösopimuksia. Hintoja voi vertailla internetissä hakusanoilla: vertaa sähkön hinta.

**1.KIINTEÄ HINTA**
- Voit tehdä joko määräaikaisen tai toistaiseksi voimassa olevan sopimuksen.
- Yleensä toistaiseksi voimassa oleva sopimus on hieman edullisempi kuin määräaikainen.
- Jos teet määräaikaisen sopimuksen, et voi irtisanoa sitä kesken sopimuksen. Voit irtisanoa sopimuksen ainoastaan siinä tapauksessa, jos muutat pois asunnosta.
-Tällä hetkellä (8.9.23) halvin kiinteähintainen sähkö maksaa 8,79snt/kWh
- Lisäksi sähkönmyyntisopimukseen tulee sähköyhtiön veloittama marginaali, eli välitysmaksu, joka on myös sopimuskohtainen, esim. 0,4snt/kWh
- Sopimukseen tulee perusmaksu, joka vaihtelee, n. 5€/kk
- Kiinteä hintainen sähkösopimus on hyvä siitä, että voit laskea hinnan etukäteen, jos kulutuksesi pysyy samana.
- Voit itse valita miltä yhtiöltä ostat sähkön.

**2.PÖRSSISÄHKÖ**
- Pörssisähkön hinta vaihtelee tunneittain.
Voit seurata hintaa internetistä tai lataamalla puhelimeesi sovelluksen.
- Pörssisähkösopimukset ovat toistaiseksi voimassa olevia, voit päättää sopimuksen, milloin haluat. Huomioi kuitenkin sopimuskohtainen irtisanomisaika (esim. 2 viikkoa).
- Lisäksi sähkönmyyntisopimukseen tulee sähköyhtiön veloittama marginaali, eli välitysmaksu, joka on myös sopimuskohtainen, esim. 0,4snt/kWh
- Sopimukseen tulee lisäksi perusmaksu, joka vaihtelee, n. 5 €/kk
- Pörssisähköön liittyy aina riski, jos hinta kohoaa korkealle. Toisaalta hinnat voivat joskus olla jopa nollassa ja pystyt itse suuntaamaan sähkönkäyttöä edullisille ajankohdille.
- Voit itse valita miltä yhtiöltä ostat sähkön.

**3.KIINTEÄ HINTA, JOHON VAIKUTTAA PÖRSSISÄHKÖN MUUTTUVA HINTA**
-Yhdistelmä edellisistä vaihtoehdoista.

**SÄHKÖNSIIRTO:**
Lisäksi sähkönsiirto maksaa erikseen.
Voit tehdä sopimuksesi niin, että siirtomaksu tulee samaan laskuun tai toisena vaihtoehtona Caruna Oy lähettää sinulle sähkönsiirtolaskun. Sähkönmyyjän voit valita itse, mutta Sauvossa sähkön siirrosta vastaa aina Caruna Oy.
Sähkön siirto Sauvossa maksaa: 5,07 snt/kWh
Sähkövero: 2,8snt/kWh
Perusmaksu: n. 15-29 €/kk (riippuu asunnon sulakekoosta)

Tärkeintä sopimuksen teossa on miettiä, mihin asunnossasi kuluu sähköä. Suurin sähkönkuluttaja on sähkölämmitys. Seuraavaksi eniten sähköä kuluu sähkösaunaan, uuniin ja veden lämmittämiseen sähköisellä vesivaraajalla.

 **Esimerkki kiinteähintaisesta sähkölaskusta:**
- 2 henkilöä asuu 60 neliön rivitalokaksiossa. Heillä on öljylämmitys, joka kuuluu vuokraan.
He kuluttavat sähköä arviolta 2700 kWh / vuosi, eli 225 kWh/kk.
8,79snt + 0,4snt + 5,07snt + 2,8snt = 17,0 snt/kWh
0,1706€ \* 225kWh = 38,385€
38,39€ + 5€ + 15€ = **58,39€/kk**

- 2 henkilöä asuu 60 neliön rivitalokaksiossa. Heillä on sähkölämmitys.
He kuluttavat sähköä arviolta 9000 kWh / vuosi, eli 750kWh / kk.

8,79snt + 0,4snt + 5,07snt + 2,8snt = 17,06snt / kWh
0,1706snt \* 750kWh = 127,95€
127,95€ + 5€ + 15€ = **147,95€ / kk**

**MITEN VOIN SÄÄSTÄÄ SÄHKÖÄ?**
- Mieti kuinka usein, miten pitkään ja mihin aikaan (pörssisähkö) pidät sähkösaunaa päällä.
Huom! Ethän kuivata pyykkiä saunassa, siihen liittyy suuri tulipaloriski!
- Jos vetesi lämpenee sähköisellä lämminvesivaraajalla, ota nopeita suihkuja. Sammuta suihku shampoon levityksen ajaksi.
- Tee uunissa monta ruokaa samanaikaisesti.
- Sammuta turhat laitteet ja valot. LED-lamput säästävät energiaa parhaiten.
- Jos sinulla on sähköpatterit ja sähköinen lattialämmitys, mieti voitko laittaa tehoa pienemmäksi ja pukeutua lämpimämmin. Sähköpatterien päälle ei saa laittaa mitään, tarkista etteivät verhosi ole pattereiden edessä.
- Joskus vaatteille riittää pelkkä tuuletus, eikä pesua tarvita.
- Vanhat sähkölaitteet kuluttavat enemmän, ja uudet vähemmän.

**2. LÄMMITYS**Suomessa on erilaisia lämmitysmuotoja, selvitä millainen lämmitysjärjestelmä sinulla on asunnossasi. Sähkölämmitys on kallista, myös öljylämmityksen kulut ovat lähiaikoina nousseet. Suomalaiset talot ovat rakennettu tiiviisti, huomioiden vuodenaikojen vaihtelevat sääolosuhteet.

- Ehdottoman tärkeää on talvisin ja viileinä aikoina pitää ikkunat sekä ovet suljettuna. Tarkista myös onko ne tiivistetty asianmukaisesti. Ikkunat ja ovet ovat erilaisia, kysy tähän ohjetta ammattilaiselta.

Suomalaisissa taloissa on koneellinen tai painovoimainen ilmastointi.
- Koneellinen ilmastointi toimii automaattisesti.
- Painovoimainen ilmastointi toimii, kun käytät sitä oikein. Talvella pidä kaikki tuuletusluukut hieman auki, kesällä voit avata niitä enemmän. Muista pitää väliovia myös auki, näin ilma pääsee kulkemaan, eikä sinun tarvitse avata ikkunoita tuulettamiseen.
Jos sinun täytyy tuulettaa: avaa kaksi ikkunaa, jolloin syntyy ristiveto. Pidä ikkunoita auki maksimissaan muutama minuutti.

Mikäli lattiasi tuntuvat kylmältä, laita paljon mattoja ja käytä villasukkia tai sisätossuja. Myös paksut verhot ikkunoissa auttaa talvella kylmää tulemasta sisään. Huomioithan, ettet pidä verhoja pattereiden edessä, lämpö ei silloin pääse kulkeutumaan asuntoon.

Keväisin aurinko jo lämmittää mukavasti ja saat lämmön sisälle, kun pidät päivisin verhot auki. Tämäkin säästää lämmityskuluissa. Kesä kuumalla ikkunat kannattaa pitää suljettuina ja verhot kiinni, silloin kuumuus ei pääse sisälle.

**SOPIVA SISÄLÄMPÖTILA:**
- Suosituksen mukaan sisälämpötilan olisi hyvä olla + 21 C.
- Makuuhuoneen lämpötilat on hyvä olla alemmat nukahtamisen kannalta.
- Liian korkea sisälämpötila voi aiheuttaa väsymystä, huimausta ja pahoinvointia.
- Sisäilmaan liittyvät ongelmat kasvavat yli 22 asteen huoneenlämpötiloissa. Ongelmat voivat liittyä mm. hengitys- ja iho-oireisiin.
- Yhden asteen lasku lämpötilassa vähentää lämmityskuluja 5 %.

**3. VIEMÄRIT**
-WC pönttöihin ei saa laittaa mitään muuta kuin wc-paperia. Terveyssiteet, tamponit, vaipat ja ruuantähteet laitetaan sekajätteeseen.

**4. JÄTE**
Suomessa kierrätetään lähes kaikki jätteet ja on erittäin tärkeää tutustua tähän systeemiin. Kierrättämällä säästät rahaa ja luontoa.

Erilaisissa asumismuodoissa on erilaiset kierrätysastiat, joissa lukee mitä varten ne ovat. Kysy, jos et tiedä, myös naapurit auttavat mielellään.
Sauvossa sijaitsee kierrätyspiste rautakaupan pihalla (osoitteessa Timperintie 8).
**Löydät sieltä seuraavat jäteastiat:**
- Muovi
- Paperi
- Kartonki
- Metalli
- Lasi
- UFF vaatekeräys
Paimiossa on suurempi jätteiden lajitteluasema, jonne voit viedä kaikenlaista materiaalia, huonekaluja, maaleja, isoja metalliesineitä, rikkinäisiä sähkölaitteita, ym. Osa jätteistä on maksullisia, osa ilmaisia.
(Muurassuontie 4, 21530 Paimio, aukioloajat ja jäteinfot: https://lsjh.fi/lajitteluasema/paimion-lajitteluasema/)

Käytetyt paristot voit viedä ruokakauppoihin. Keräyslaatikko löytyy S-Marketin eteisestä ja K-Marketin sisääntulon vasemmalta puolelta. Pullot ja tölkit voi palauttaa ruokakauppojen pullonpalautusautomaatteihin, saat niistä rahaa näyttämällä koneesta tulleen kuitin kassalla. Isoissa ruokakaupoissa, esim. Citymarketeissa on pullonpalautusautomaattien yhteydessä myös keräyspaikka pienille eletroniikkatavaroille, esim. hiustenkuivaajille tai sauvasekoittimille. Myös elekrtoniikkaliikkeet, mm. Gigantti ja Power ottavat maksutta vastaan rikkinäisiä/vanhoja kodinkoneita, esim. jääkaapit, pakastimet, uunit jne. Liitteenä kierrätysohjeet.

**JÄTESOPIMUS OMAKOTITALOON**
Jos asut omakotitalossa, saatat joutua itse tekemään jätteenkuljetussopimuksen, joissakin tapauksissa se sisältyy vuokran hintaan.
Sauvossa jätteitä kuljettaa Lassila & Tikanoja ja Jätehuolto H.Koskinen Oy. Voit vuokrata heiltä jäteastian ja tilata sen tyhjennyksen. Jäteastioita on eri kokoisia ja tyhjennysvälin voit päättää itse. Kun kierrätät ahkerasti jätteitäsi voit säästää laskuissa.

Esimerkkihintoja Jätehuolto Koskinen Oy (syyskuu 2023):
240 l jäteastia:
- vuokra 1,24€/kk
- tyhjennys 10,10€/kerta
- tyhjennysvälit: 2vkoa, 4vkoa, 6vkoa

660 l jäteastia:
- vuokra 3,72€/kk
- tyhjennys 16,91€/kerta
- tyhjennysvälit: 2vkoa, 4vkoa, 6vkoa

**5. KÄYTTÖVESI**
Rivi- ja kerrostaloissa usein peritään vesimaksu, joka on yleensä noin 20€/hlö/asukas.
Joissain taloyhtiöissä voidaan periä vesimaksu, vuokranantaja tarkistaa kulutuksen tietyin väliajoin ja laskuttaa ylimenevältä osalta tasausmaksun. Tämä on sovittu vuokran tekohetkellä ja se lukee vuokrasopimuksessasi.
Omakotitaloissa, joihin tulee kunnan vesi, maksu määräytyy kulutuksen mukaan, myös jätevedestä maksetaan.
Keskimäärin 1 ihminen kuluttaa vettä 90-270l/vrk, vuodessa vettä kuluu keskimäärin 100-250m3. Käyttötottumukset vaikuttavat veden kulutukseen.
Esimerkiksi Sauvossa vesi maksaa, 2 henkilön talous, talous- ja jäteveden perus- ja käyttömaksut 824 €/vuosi

**Miten säästää vesilaskussa?**
- Ota lyhyempiä suihkuja ja sammuta hana saippuoinnin ajaksi. 20min lämmin suihku päivässä voi maksaa 600€/, kun taas 5min suihku 150€.
- Sammuta hana aina kun et käytä vettä, esim. hampaiden harjaus, kasvisten pesu, tiskaus jne.
- Pyykki- ja tiskikone kannattaa laittaa päälle vasta, kun ne ovat täynnä.
- Käsin tiskaus kuluttaa vettä huomattavasti enemmän kuin tiskikone.
- Tarkista, ettei vesikalusteesi vuoda (suihku, hanat, wc-istuin).

**6. KOTIVAKUUTUS**
Kotivakuutus on sinun turvasi, jos jotain ikävää tai yllättävää tapahtuu.
Jotkut vuokranantajat edellyttävät, että vuokralainen ottaa vakuutuksen, toisilla se voi sisältyä vuokrahintaan.
Vakuutusyhtiöitä ja sopimuksia on monta erilaista, niitä kannattaa kilpailuttaa säännöllisesti ja lukea tarkkaan vakuutusehdot. Voit vakuuttaa joko talon/asunnon ja erikseen myös sen irtaimiston. Vakuutukseen hintaan vaikuttavat monet asiat, asunnon tyyppi, pinta-ala, rakennusmateriaali, rakennusvuosi jne. Voit saada laskun useamman kerran vuodessa tai maksaa sen kerralla kokonaan.

 **Esimerkkihintoja Lähi-Tapiola (syyskuu 2023):**- 60m2 rivitalo, tiilirakenteinen, ei irtaimistovakuutusta = 70€/vuosi
- 120m2 omakotitalo, puurakenteinen, sähkölämmitys, rakennusvuosi 1985, ei irtaimistovakuutusta = 321€/vuosi

**Palovaroitin on pakollinen! Tarkasta, että sinulla on toimiva palovaroitin!** Palovaroittimia myydään esim ruoka- ja sekatavarakaupoissa. Tarvitset varoittimen jokaiseen kerrokseen ja jokaiseen alkavaan 60m2. Testaa varoitin painamalla siinä olevaa nappia pitkään. Jos se piippaa, se on toimiva. Jos varoitin aloittaa piippaamaan silloin tällöin lyhyillä piippauksilla, vaihda paristo.

Jos asunnossasi tapahtuu jotain odottamatonta, ole heti yhteydessä vuokranantajaasi. Tällaisia tilanteita voi olla esim. vesivuoto. Parempi korjata pienet asiat heti, jotteivat ne muutu isoiksi ongelmiksi.

Tarvitset vuokranantajan suostumuksen kaikkeen asuntoon liittyviin muutoksiin. Esim. et voi maalata tai tapetoida ilman omistajan lupaa. Kysy myös voiko seiniin porata reikiä tauluja ja kalusteita varten. Muuttaessasi pois, asunnossa tehdään lopputarkastus. Asunnon yleiskunto pitää olla samanlainen, kuin siihen muuttaessasi, mm. normaali kuluminen ja pienet naulan reiät ovat sallittua.

**7. VUOKRAVAKUUS JA IRTISANOMINEN**
Yleinen käytäntö on, että asukas maksaa 1-3 kk:n vuokravakuuden vuokranantajalle ennakkoon, ennen asuntoon muuttamista. Raha pysyy omistajan tilillä ja saat sen takaisin muuttaessasi pois.
Jos asunnossa tapahtuu tahallista vahingontekoa tai jätät vuokran maksamatta, voi vuokranantaja ottaa kulut maksamastasi vuokravakuudesta. Näistä asioista kuitenkin sovitaan ennakkoon. Ole rohkeasti yhteydessä aina vuokranantajaasi, oli asiasi sitten minkälainen tahansa!

Jos olet muuttamassa pois, sinun pitää irtisanoa asuntosi. Vuokrasopimuksessa lukee irtisanomisaikasi, joka on yleensä 1kk.
Irtisanomisaika lasketaan sen kalenterikuukauden viimeisestä päivästä, jonka aikana irtisanominen on suoritettu, ellei muuta ole sovittu.
Irtisanominen tehdään kirjallisena, esim. sähköpostilla.

**8. KALUSTEET**
Olet saanut kalusteet ja kaikki muut välttämättömät tavarat asuntoosi. Kaikki ne ovat sinun omaisuuttasi, kun siirryt kotikuntaan. Autamme tarvittaessa hankkimaan lisää kalusteita, jos nykyiset eivät sovellu uuteen asuntoosi. Kun olet kuntalainen, olet itse jatkossa vastuussa kalusteistasi ja muista tavaroistasi.
Jos muutat toiseen asuntoon, viethän kaikki tavarasi mukanasi.
Suomalaisissa asunnoissa vakiovarusteisiin kuuluu jääkaappi sekä kaikki kiinteästi asennetut kalusteet. Joissain asunnoissa saattaa olla myös pakastin, tiskikone ja pesukone. Kysy vuokranantajaltasi, mitkä kuuluvat asuntoosi. Muista myös tehdä loppusiivous muuton yhteydessä.